紀送太傅相公歸闕
作者：范仲淹
朝代：宋

paragraphs: 搢紳誰敢望差肩，獨向昌期協半千。
首會雲龍游少海，親扶日月上中天。
碧油兩就元戎鎮，黄閣三提冢宰權。
坐致唐虞成大化，退居師傅養高年。
閑披丹訣開鑪竈，醉度清歌被管絃。
同牓幾人登將相，滿朝今日羡神仙。
松楸薙草思純孝，里巷揮金過昔賢。
歸赴誕辰知兑說，輕安拜舞壽觴前。